แนวโน้มดัชนีหุ้นเช้าปรับฐาน
นักวิเคราะห์ฯเล็งตลาดหุ้นไทยเช้านี้ปรับลงทดสอบ 1,200 จุด สะท้อนความไม่แน่นอนของกรีซ และแรงขายต่างชาติที่มากขึ้น
10 พ.ค. 2555

นักวิเคราะห์ฯเล็งตลาดหุ้นไทยเช้านี้ปรับลงทดสอบ 1,200 จุด สะท้อนความไม่แน่นอนของกรีซ และแรงขายต่างชาติที่มากขึ้น
นายสุกิจ อุดมศิริกุล ผู้อำนวยการอาวุโส ฝ่ายกลยุทธ์การลงทุนลูกค้าบุคคล สายงานวิจัย บล.ไทยพาณิชย์ กล่าวว่า ตลาดหุ้นไทยเช้านี้น่าจะปรับตัวลงมาทดสอบแถว 1,200 จุด ซึ่งเป็นการสะท้อนความไม่แน่นอนของกรีซ และแรงขายของนักลงทุนต่างชาติที่มากขึ้น โดยมองว่าหุ้นที่ปรับตัวลงน่าจะเป็นหุ้นขนาดใหญ่มากกว่า 
ดังนั้นมองว่าช่วงนี้ตลาดฯน่าจะมีโอกาสปรับฐาน โดยปัจจัยหลักยังเป็นเรื่องจากทางยุโรป อย่างวานนี้อัตราผลตอบแทนพันธบัตรของสเปนก็ได้วิ่งขึ้นถึง 6% ทำให้มีความกังวลกันว่าแบงก์ในสเปนอาจจะมีเพิ่มทุน ส่วนตลาดหุ้นอื่นในภูมิภาคเอเชียเช้านี้ก็เป็นการแกว่งทั้งในแดนบวก-ลบเล็กน้อย
ด้านปัจจัยในประเทศก็ยังมีเรื่องการทยอยประกาศผลประกอบการของบริษัทจดทะเบียนออกมา ซึ่งวันนี้หุ้น TOP ก็มีผลประกอบการที่ออกมาดีกว่าคาด ส่วนหนึ่งเป็นผลจากได้รับประโยขน์ทางภาษีนิติบุคคล ส่วนหุ้นในกลุ่มอสังหาริมทรัพย์ก็ทยอยประกาศออกมาแล้วก็ดีกว่าคาด พร้อมให้แนวรับ 1,200 จุด แนวต้าน 1,215 จุด